Gospođo predsedavajuća, bili ste dužni da mi date reč po povredi Poslovnika onog trenutka kad sam tražio, a ne kada vi mislite treba da završite vaš posao, pa da nakon toga date reč po povredi Poslovnika. Reč je o članovima 104, 225. i 226. Poslovnika. Juče smo imali priliku da čujemo mladog ministra Vuka Jeremića, ministra inostranih poslova, koji je nastupio izjavom za državnu televiziju i videlo se, kada je davao tu izjavu, da mu je bilo izuzetno neprijatno jer je morao da ispoštuje nalog svog šefa Borisa Tadića, koji je vrlo prost i jednostavan. Treba uslišiti sve zahteve onih država koje su priznale nezavisnost Kosova, što implicira svakako priznanje nezavisnosti Kosova od strane države Srbije, kako bi država Srbija mogla da ide dalje, kako ne bi bila u samoizolaciji, kako je to tvrdio Danijel Frid, jer bez obzira što političku konstelaciju na vlasti u Srbiji čine one stranke koje su SAD priželjkivale, oni i dalje prete samoizolacijom Srbije, odnosno prete da mi težimo samoizolaciji. Razmislite kako je to moguće. Juče je najavljena mera vraćanja ambasadora koji su povučeni na konsultacije u određene zemlje koje su priznale nezavisnost KiM, to su zemlje EU, i to kao akt dobre volje. Gest dobre volje prema 20 zemalja članica EU, koje nisu pokazale dobru volju prema Srbiji, već su odlučile da priznaju nezavisnost KiM. Da li pratite izjave nemačkog državnog sekretara, čoveka koji nam je pre dva dana jasno rekao da nema učlanjenja Srbije u EU ukoliko Srbija ne prizna nezavisnost Kosova. To sve treba povezati u jednu vreću, staviti u jednu vreću sve te izjave, kao i akte koje preduzima Boris Tadić, maltretirajući svog ministra spoljnih poslova, Vuka Jeremića, da izgovara nešto što nesrećnik verovatno ni sam ne misli. Najavljeno je da će Generalna skupština UN raspravljati o našoj rezoluciji, nakon čega bi se dosetili da li da podnesemo tužbu Međunarodnom sudu protiv onih država koje su priznale nezavisnost Kosova. To je neverovatna inverzija stvari. Ona jedna jedina mera oko koje smo se saglasili iz Akcionog plana, to je privremeno povlačenje ambasadora,očigledno ovde pada u vodu i propada. Dame i gospodo narodni poslanici, građani Srbije moraju da znaju da se nalazimo na pola koraka do kapitulacije Srbije, na jedan korak do priznanja nezavisnosti KiM. To je potpuno jasno najavljeno ovim merama, izjavom Vuka Jeremića koju smo čuli juče, a koji se sam ne bi setio da mu nije naloženo od Borisa Tadića, kome je to naloženo od državnih sekretara Nemačke i Danijela Frida iz Vašingtona. Dame i gospodo, prijatno vam bilo.
Dozvolite da vas najpre obavestim da sam zakazala dve sednice konstitutivnih odbora, i to prvu sednicu Odbora za poljoprivredu Narodne skupštine Republike Srbije za 21. jul 2008. godine, sa početkom u 11,30 časova, u Plavom salonu, i prvu sednicu Odbora za zdravlje i porodicu Narodne skupštine danas, 21. jula 2008. godine, sa početkom u 12,00 časova, u sali na trećem spratu. Saglasno odluci Narodne skupštine da se obavi zajednički jedinstven pretres o predlozima zakona iz dnevnog reda po tačkama 1. i 2, a pre otvaranja zajedničkog jedinstvenog pretresa podsećam vas da, shodno članu 94. Poslovnika, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Pošto ukupno vreme rasprave za poslaničke grupe iznosi pet časova, konstatujem da je vreme rasprave po poslaničkim grupama sledeće: poslanička grupa SRS - jedan sat, 33 minuta i 36 sekundi; poslanička grupa Za evropsku Srbiju - jedan sat, 33 minuta i 36 sekundi; poslanička grupe G17 plus - 28 minuta i 48 sekundi; poslanička grupa DSS - Vojislav Koštunica - 25 minuta i 20 sekundi; poslanička grupa SPS - JS - 18 minuta; poslanička grupa LDP - 15 minuta i 36 sekundi; poslanička grupa NS - 10minuta i 48 sekundi;poslanička grupa manjina - osam minuta i 24 sekunde; poslanička grupa PUPS - šest minuta. Molim poslaničke grupe, ukoliko to već niste učinile, da podnesete prijave za reč, sa redosledom narodnih poslanika. Po Poslovniku su se još dvojica poslanika javila, gospodin Palalić, izvolite, i gospodin Željko Tomić.
Poštovana predsednice, dame i gospodo narodni poslanici, javljam se po članu 226, koji definiše pravo narodnog poslanika da traži obaveštenja i objašnjenja od predsednika Narodne skupštine, predsednika odbora Narodne skupštine, ministara i funkcionera u drugim republičkim organima i organizacijama, o pitanjima iz okvira prava i dužnosti ovih funkcionera, a koji su mi potrebne radi ostvarivanja funkcije narodnog poslanika. Naime, tražim obaveštenje od ministra Vuka Jeremića i Ministarstva spoljnih poslova Republike Srbije, obzirom da je gospodin Jeremić juče najavio da će Republika Srbija vratiti ambasadore u zemlje članice EU, u one zemlje koje su priznale protivpravnu nezavisnost Kosova i Metohije. Suštinsko pitanje je, koje su se to okolnosti promenile od čina priznanja lažne države Kosova od strane tih zemalja i odluke Vlade da povuče ambasadore iz tih zemalja do današnjeg dana. Mi nismo dobili juče nijedno uverljivo objašnjenje. Jedino objašnjenje jeste ono koje smo čuli u ekspozeu sadašnjeg premijera Mirka Cvetkovića, a to je promena politike nove Vlade Republike Srbije prema Kosovu i Metohiji. Kosova i Metohija više nije prvi prioritet nove Vlade, na osnovu predložene rezolucije jasno se vidi da se ide u legalizaciju Euleksa, u jedan mek pristup odbrani Kosova i Metohije, tj. saglašavanje sa politikom koju vodi EU i SAD, i očigledno je da nova Vlada Republike Srbije u potpunosti prihvata pristup rešavanju Kosova i Metohije koje su ove države i ove organizacije u prethodnom periodu promovisale. Mi želimo da znamo i pozivamo ministra Vuka Jeremića da obavesti narodne poslanike, a i da dođe u Narodnu skupštinu, jer je ovo važan događaj i važna poruka, da objasni narodnim poslanicima zašto se u ovom trenutku donosi takva odluka i uspostavljaju se ponovo na najvišem nivou diplomatski odnosi sa zemljama koje ne priznaju teritorijalni integritet Republike Srbije. Mi jednostavno kao da kao država ponovo pokušavamo da se na sve moguće načine odreknemo našeg prava na teritorijalni integritet i da se odreknemo prava na borbu za Kosovo i Metohiju. Sve moguće mere koje bi uključile u tu borbu, mi se jednostavno njih odričemo, pa i ovog čina koji je bio: povlači ambasadora. Sada je građanima Srbije u potpunosti jasno zašto je DSS odlučila da raskine koaliciju i prethodnu vladu, jednostavno ne želi više da je formira sa strankama koje su ovakvu odluku donele. Pozivam Vuka Jeremića da što pre dostavi ovaj odgovor i da dođe u Narodnu skupštinu da otvorimo ozbiljnu debatu o ovom pitanju. Hvala.
Reč ima gospodin Željko Tomić, izvolite.
Poštovana gospođo Đukić-Dejanović, poštovani narodni poslanici, ovo što se juče dogodilo je eklatantan primer diskontinuiteta državne politike, tako da jedna tačka dnevnog reda ove sednice koju treba da počnemo apsolutno postaje besmislena. Diskontinuitet je upravo oličen o povratku ambasadora iz zemalja koje su priznale lažnu državu Kosovo. Očekivali smo od vas postepenu kapitulaciju, zato smo i raskinuli vladajuću koaliciju iz prošlog mandata. Međutim, nismo očekivali da ćete ovako brzo postati ono što smo i sumnjali da jeste, a to je da ste servilni, da ste jedna vrsta slugu onih koji pričaju, Sarkozi, Rupel, Erler, svi su rekli da Srbija mora da prizna Kosovo da bi ušla u EU, neskriveno. Sada samo tražimo mehanizme da im izađemo u susret. Žalosno je što više u Srbiji ne moraju da petljaju neki Monktoni i neki Nejbori, sada nam ambasadori tih zemalja otvoreno i u centru Končareva i u Vladi Republike Srbije govore šta treba činiti. Jasno je da ovaj diskontinuitet vi sprovodite i ne možete više da govorite o kontinuitetu državne politike. Ne možete kada u ovom dokumentu koji ste predložili spominjete Ahtisarijev plan, a nijedan drugi, koji nigde nikada nije priznat, koji nije validan, a o Euleksu ne date ni reči, ni slovo jedno ne postoji. To je jasno koje su vam namere i šta se čini, servilnost i vaše slugeranstvo naići će, siguran sam u to, na osudu naroda Srbije. Očekujem, kao i moje ranije kolege, gospodina Vuka Jeremića da dođe ovde, a možda i njegovog nalogodavca Borisa Tadića, da objasni šta su oni to u stvari želeli da učine. Hvala.
Reč ima gospođa Milica Vojić-Marković.
Poštovana gospođo predsednice, poštovani gospodine Đeliću koji me pozdravljate usput, poštovane dame i gospodo poslanici, javljam se reklamirajući Poslovnik, član 226, jer mi je potrebno obaveštenje koje je vrlo važno za rad, ne samo meni, kao narodnom poslaniku, nego svim narodnim poslanicima u ovoj skupštini, ali bogami i građanima Srbije. Javljam se zbog toga što sam u medijima čula ministra spoljnih poslova gospodina Jeremića, gde najavljuje delimičnu izmenu Akcionog plana koji se odnosi na Ministarstvo spoljnih poslova. On u toj izjavi kaže da su te mere koje je Ministarstvo preduzimalo dale dobre rezultate, pa mi je potpuno nejasno zbog čega na ovaj način sada kaže da treba da se izmene. Koje su se to okolnosti promenile i šta se to toliko promenilo da je sada važno da se taj akcioni plan promeni, kako kaže ministar, koji naravno ne govori iz svoje glave nego ispunjava partijsku obavezu predsednika države, koji je malo premijer, malo predsednik stranke, malo predsednik države. Njemu je i samom očigledno potpuno nejasno šta je to i koje su se to okolnosti promenile kada su mnoge zemlje EU upravo priznale Kosovo, a mi sada idemo u susret njima i pokazujemo dobru volju, kao, eto, mi ćemo sada dobrom voljom da promenimo stvari. Mi smo i tokom ekspozea premijera Cvetkovića upozoravali da ova vlada očigledno želi da napravi diskontinuitet u odnosu na politiku koju je vodila prethodna vlada. Bilo je potpuno jasno da će se taj diskontinuitet najpre videti na pitanju Kosova i Metohije. Ono što je najvažnije jeste da ovoj vladi, odnosno predsedniku države Kosovo nije uopšte interes da ga sačuva, niti je interes na način da se njime bavi onako kako se bavila prethodna vlada. Očigledno je da sada, kada pogledate politiku Vlade, odnosno politiku Tadića prema Kosovu, imate utisak da je to ista politika koju vodi EU prema Kosovu i da to uopšte nije u pitanju Vlada Srbije. Znači, Kosovo je apsolutno bačeno na stranu, ono je dato na upravljanje Ban Ki Munu, koji očigledno samoinicijativno donosi odluke da dovede Euleks, pa će da ga razmešta kako hoće i kako mu padne na pamet, bez odluka Saveta bezbednosti, za koji on kaže da nije u stanju da donese takvu odluku. Dakle, srpska vlada je bezočno potpisala kapitulaciju. Ona je Kosovo pustila niz vodu. To smo videli u ovoj vašoj rezoluciji, odnosno Predlogu odluke. Vas Kosovo, gospodo, uopšte ne interesuje. Znači, diskontinuitet je potpuno jasna priča. Ono što je još zanimljivo, u toku kampanje nije bilo nastupa vaših funkcionera koji nisu rekli da politika DSS i NS vodi u samoizolaciju. Na tome ste zasnivali svoju kampanju, iako je potpuno evidentno šta je Vojislav Koštunica sa svoje dve vlade uradio na približavanju Srbije EU. O tome ću kasnije govoriti onako puna srca. (Predsednik: Vreme.) Potpuno je jasno da će samoizolacija doći zbog toga što ste vi ovakvom slugeranskom politikom pokušali da se umilite EU i svojim prijateljima koji su prodali Kosovo.
Gospodin Milan Dimitrijević reklamira povredu Poslovnika.
Poštovana gospođo predsednice, dame i gospodo narodni poslanici, član 226. Poslovnika. Izjava ministra spoljnih poslova Republike Srbije, gospodina Vuka Jeremića, izaziva ozbiljnu zabrinutost u našoj državi. Dakle, u njegovom saopštenju se govori o reviziji Akcionog plana. Šta je to revizija Akcionog plana? Revizija Akcionog plana predstavlja u stvari, u suštini, diskontinuitet vođenja državne politike. Revizija Akcionog plana govori o tome da je Srbija potpisala kapitulaciju vrlo brzo. Vrlo interesantno da državni sekretar SAD, gospodin Danijel Frid, govori ponovo o samoizolaciji. Čije su to reči? To su reči DS i njihove izborne kampanje. Mi smo na početku, kada je formirana ova vlada, govorili da je ova vlada slaba, da ova vlada nema autoritet, da ova vlada, praktično, nema predsednika vlade, mada postoji ime. Ova vlada ima samo jednog čoveka koji određuje politiku, koji određuje život u Srbiji. To je predsednik Srbije, dakle to je čovek koji vedri i oblači u Srbiji, koji određuje sve, a taj čovek sedi preko puta nas, taj čovek je predsednik Republike Srbije i ime tog čoveka je Boris Tadić. Dakle, to je suština ove priče i to je narodu Srbije danas potpuno jasno. Zato je vreme da ova vlada, pre nego što počne da radi, obzirom na vrstu politike koju vodi, da podnese ostavku.
Gospođa Donka Banović.
Poštovano predsedništvo, poštovane kolege narodni poslanici, reklamiram povredu Poslovnika, čl. 225. i 226. Takođe se pridružujem svojim kolegama iz DSS. Mi zahtevamo da ministar Jeremić ili, još bolje, gospodin Boris Broz, dođu u Skupštinu i svojim narodnim poslanicima objasne šta se to promenilo i zašto se odustalo od sprovođenja Akcionog plana? Dakle, ovde nema reči o tome da će ova vlada, koja je na jedvite jade skrpljena, nastaviti nekakav kontinuitet. Dakle, ona rezolucija koju ste vi sa prvog mesta dnevnog reda prebacili na poslednje, u stvari treba da glasi: rezolucija diskontinuiteta. Citiraću vam jednog našeg kolegu, koji je poznato aforističar, koji je nedavno objavio novu knjigu aforizama, a knjiga se zove "Gola istina". Citiram: "To je dobar posao. Prodali su Srbiju bez ikakve reklame". Ovaj aforizam, u stvari, sažima situaciju u kojoj se Srbija danas nalazi. Podsećam koaliciju "ZEZ" da je u predizbornoj kampanji govorila i koristila parolu: "I Kosovo i EU". Predlažem da idemo na prevremene parlamentarne izbore, gde ćete vi iskreno građanima da kažete šta su vam namere i šta vi planirate, a nova parola treba da vam glasi: "Ni Kosovo ni EU". Kosova se očigledno odričete, a EU nije nimalo otvorila vrata. Ona ih čak zatvara, zato što se pojavljuje uslov da jeste regionalna saradnja ono što se zove priznavanje lažne države Kosovo, tako da ste vi, u stvari, svojom politikom i činjenjem zadnjih nekoliko meseci Srbiju doveli u jedan ćorsokak, u jednu slepu ulicu iz koje je jedini izlaz, kako vam kažu vaši mentori iz Evropske unije, da priznate nezavisno Kosovo. Dakle, idemo opet na izbore, a vi nemojte da koristite neistine u tim izborima. Kažite lepo građanima: "Ni Kosovo ni Evropska unija". Biće EU kad ne bude više Kosova u okviru Srbije.
Gospodin Samardžić. Izvolite.
Poštovani narodni poslanici, javljam se po članu 226. Poslovnika i hoću da kažem sledeće: apsolutno je važno, neophodno je da neko ovoj skupštini objasni poteze Vlade poslednja dva ili tri dana. Ono što je najavljeno nije naivno. To je jako važno za ovu državu, za njen teritorijalni integritet i suverenitet, za njeno dostojanstvo kao države. Da vas podsetim, najavljene su dve stvari. Prva stvar koja je najavljena jeste povlačenje odluke o povlačenju ambasadora, dakle vraćanje ambasadora u zemlje EU koje su priznale Kosovo. Druga najavljena stvar jesu pregovori sa specijalnim predstavnikom Canijerom oko promene međunarodne misije na Kosovu i Metohiji. Obe stvari su od sudbinske važnosti za ovu zemlju i meni je potpuno neshvatljivo, prvo, da Vlada to najavljuje kao nekakvu normalnu i redovnu stvar a, drugo, da se takva stvar ovde na ovako omalovažavajući način prihvata. Dakle, ovi poslanici moraju bar zbog javnosti Srbije da kažu ono što misle o toj stvari. U najmanju ruku potrebno je obaveštenje javnosti i Narodnoj skupštini o tome šta se radi. Naime, obe su stvari izuzetno opasne. Prvo, povlačenje ambasadora i njihovo vraćanje je znak neozbiljnosti. Nikakve to veze nema sa evropskim integracijama, to ima veze sa ultimatumima koji se postavljaju od strane zapadnih zemalja Srbiji. Državni sekretar Elrer lepo je rekao - Srbija mora da bude konstruktivna u stvaranju stabilizacije Balkana, mora da uspostavi dobrosusedske odnose. To se ponavlja već više puta kao refren od onog pisma Rupela i Kušnera 29. marta na brdu kod Kranja. To je dakle uslov Srbije. Naravno, misli se na Kosovo i Metohiju jer Srbija nema nikakve loše ili poremećene odnose sa bilo kojom susednom državom u regionu. Dakle, oni to vrlo jasno najavljuju, taj ultimatum, da se postepeno, polagano, sve govoreći kako se neće priznati Kosovo i Metohija, ipak Kosovo i Metohija defakto prizna kao nezavisna država. Druga stvar jeste najava pregovora. Vidite to je jedna vrlo obmanjujuća formula, Srbiju tu niko ništa ne pita i nikakvih pregovora neće biti, budite sigurni. Ban Ki Mun je doneo odluku. On je doneo odluku zašto što je Rusija popustila namerno, vrlo jasno, da brani Srbiju jer Srbija je promenila politiku prema Kosovu i Metohiji. Dakle, ohrabren time Ban je doneo svoju odluku koju nije imao pravo da donese, da instalira misiju Euleksa na Kosovu i Metohiji. Sada Jeremić ide tamo i obmanjuje javnost da će on sa Canijerem o nečemu razgovarati, ili štaviše pregovarati. To je doneta odluka, završena stvar, Srbija će sa time da se složi ukoliko ne bude nekakve aktivnosti državnih organa protiv toga. U Vladu ne verujem jer su oni to ne samo učinili nego su i pokušali da sakriju od javnosti, zato i tražimo javnu diskusiju ovde, ali se bar Skupština mora tome suprotstaviti. Nije reč o tome da li i na koji način bilo koja ovde stranka ili poslanički klub vodi svoju politiku evropskih integracija, reč je o tome da se ova kapitulacija, prvo, ne sme obaviti a, drugo da se ne sme obaviti ovako kako se inače čini, a to je iza očiju javnosti, u tajnosti, sa izjavama kao da se radi o najnormalnijim stvarima. Ljudi, reč je o najobičnijoj kapitulaciji, tome se mora stati na put.
Obaveštavam vas da su ovlašćeni predstavnici ... Gospodo poslanici, u vezi sa pitanjima koja ste pokrenuli, koristeći formu reklamiranja Poslovnika, obaveštavam vas da ćemo kompletne stenograme dostaviti Ministarstvu spoljnih poslova i da ćemo tražiti odgovor od njih. Prekidam sednicu za dve nedelje. Poštovane dame i gospodo narodni poslanici, nastavljamo rad sednice Četvrtog vanrednog zasedanja Narodne skupštine Republike Srbije u 2008. godini. Na osnovu službene evidencije o prisutnosti narodnih poslanika, konstatujem da sednici prisustvuje 216 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da je u sali prisutno 124 narodnih poslanika, odnosno više od jedne trećine narodnih poslanika i da postoje uslovi za rad. Obaveštavam vas da sam, na osnovu člana 88. stav 1. Poslovnika Narodne skupštine Republike Srbije, pozvala da ovoj sednici prisustvuju: Milica Delević, pomoćnik ministra spoljnih poslova, Ksenija Milivojević, savetnik potpredsednika Vlade za evropske integracije, Tanja Miščević, direktor Kancelarije za evropske integracije i Vladimir Međak, pravni savetnik u Kancelariji za evropske integracije. Primili ste ostavke Željka Vasiljevića i Miloša Simonovića na funkciju narodnog poslanika u Narodnoj skupštini Republike Srbije, obaveštenje ovlašćenog lica Dragana Todorovića o smrti narodnog poslanika Dragana Tasića i Izveštaj Administrativnog odbora Narodne skupštine povodom razmatranja ostavki, koji je utvrdio da je podnošenjem ostavki, odnosno zbog smrti narodnog poslanika, nastupio slučaj iz člana 88. stav 1. tač. 2) i 8) Zakona o izboru narodnih poslanika, pa predlaže da Narodna skupština, u smislu člana 88. st. 2. i 3. istog zakona, konstatuje prestanak mandata ovim narodnim poslanicima. Saglasno članu 88. stav 1. tač. 2) i 8) i st. 2. i 3. Zakona o izboru narodnih poslanika, Narodna skupština, na predlog Administrativnog odbora, konstatuje da je prestao mandat, pre isteka vremena na koje su izabrani, narodnim poslanicima Željku Vasiljeviću, izabranom sa Izborne liste Socijalistička partija Srbije – Partija ujedinjenih penzionera Srbije – Jedinstvena Srbija, Milošu Simonoviću, izabranom sa Izborne liste Za evropsku Srbiju – Boris Tadić i Draganu Tasiću, izabranom sa Izborne liste Srpska radikalna stranka – dr Vojislav Šešelj. Saglasno Zakonu o izboru narodnih poslanika, izvršiće se popunjavanje upražnjenih poslaničkih mesta u Narodnoj skupštini Republike Srbije. Prelazimo na 1. i 2. tačku dnevnog reda: – PREDLOZI ZAKONA O POTVRĐIVANjU SPORAZUMA O STABILIZACIJI I PRIDRUŽIVANjU I PRELAZNOG SPORAZUMA O TRGOVINI I TRGOVINSKIM PITANjIMA IZMEĐU EVROPSKE ZAJEDNICE I REPUBLIKE SRBIJE (zajednički jedinstveni pretres) Po Poslovniku, gospodin Tomislav Nikolić.